"În această dimineaţă, poliţiştii din cadrul Poliţiei municipiului Târgu Mureş au fost sesizaţi, prin apel 112, cu privire la faptul că un bărbat intenţionează să declanşeze o explozie prin deschiderea robinetului de gaz într-un bloc de locuinţe. La faţa locului, s-au deplasat de îndată reprezentanţi ai Inspectoratului pentru Situaţii de Urgenţă, echipaje de poliţie, precum şi negociatori", informează, sâmbătă, Poliţia judeţeană Mureş.
Potrivit sursei citate, bărbatul a fost identificat şi depistat de către unul dintre negociatori. El a fost dus la o unitate medicală, de către un echipaj de la ambulanţă.
Surse judiciare au declarat pentru News.ro că bărbatul are 49 de ani şi a devenit violent şi agitat în urma unui conflict cu mama sa.
Poliția a deschis un dosar penal sub aspectul săvârşirii infracţiunii de violenţă în familie, după ce acesta şi-a agresat mama.